**Bosna i Hercegovina**

**Federacija Bosne i Hercegovine**

**Tuzlanski kanton**

**GRAD TUZLA**

**Stručna služba za poslove gradonačelnika**

Broj: 14-173-11-2019

Tuzla, 18.11.2019.

**Informacija o saradnji Grada Tuzle sa inostranim subjektima i realizaciji projekata i programa iz oblasti međunarodne saradnje**

**1.UVOD**

Informacijom o saradnji Grada Tuzle sa inostranim subjektima i realizaciji projekata i programa međunarodne saradnje obuhvaćen je period od novembra 2018. do novembra 2019. godine.

Kao i u prethodnim periodima, i za ovaj period se može konstatovati da Grad Tuzla i dalje predstavlja jednu od vodećih lokalnih uprava u BiH po uspostavljenim međunarodnim kontaktima, saradnji sa inostranim subjektima i učešću u projektima i programima iz oblasti međunarodne saradnje. Kada je u pitanju saradnja sa inostranim subjektima, na njen intenzitet i kvalitet svakako utiče veoma pozitivan imidž Tuzle kao otvorenog i multikulturalnog grada, grada intenzivnog održivog razvoja i profesionalnog i savremenog pristupa definiranju i realizaciji strateških ciljeva.

Od krucijalne važnosti za saradnju sa inostranim subjektima i za pristup međunarodnim fondovima je to da su gradonačelnik i Gradsko vijeće prepoznali važnost razvijanja ove saradnje, te da bez njihove vizije i liderske uloge u planiranju i realizaciji ovih aktivnosti, ne bi bilo moguće ni postići rezultate na ovom planu, koje Grad Tuzla evidentno postiže.

Kada govorimo o konkretnim projektima iz oblasti međunarodne saradnje, važna je i činjenica da je Grad Tuzla, kao aplikant ili partner na dosadašnjim projektima pokazao veliki nivo profesionalnosti i pouzdanosti, što je jedna od bitnih referenci, kako kod traženja partnera, tako i kod pripreme i evaluacije projekata od strane EU i drugih međunarodnih donatora.

U ovom periodu, realizirano je nekoliko desetina projekta iz različitih oblasti djelovanja i rada gradske uprave, među kojima su i četiri projekta koji se finansiraju/sufinansiraju iz EU fondova, kao što su IPA II (Instrument predpristupne pomoći – Prekogranična saradnja i Interreg – Prekogranična saradnja. Poznato je da su aplikacije za dodjelu sredstava iz ovih fondova najzahtjevnije i smatramo to velikim uspjehom Gradske uprave Tuzle, koja je prema našim saznanjima najuspješnija lokalna samouprava u Bosni i Hercegovini u osvajanju sredstava iz EU fondova.

U skladu sa nadležnostima propisanim Zakonom o principima lokalne samouprave, a prema kojima gradonačelnik „predstavlja i zastupa grad“, te „realizira saradnju jedinice lokalne samouprave s drugim općinama, gradovima, međunarodnim i drugim organizacijama u skladu sa odlukama i zaključcima vijeća i njegovih radnih tijela“ , gradonačelnik Grada Tuzle je intenzivno radio na njegovanju i razvijanju saradnje sa prijateljskim gradovima, pokrajinama i regijama, kao i na uspostavljanju novih odnosa saradnje sa drugim gradovima, kao i sa građanima Tuzle i BiH koji žive u inostranstvu (dijaspora) i sa njihovim udruženjima.

Odlukom o organizaciji i djelokrugu rada uprave Grada Tuzle, koju je donijelo Gradsko vijeće, te u Odlukom o osnivanju Stručne službe za poslove gradonačelnika, koju je donio gradonačelnik, definisano je da „Stručna služba za poslove gradonačelnika obavlja stručne, savjetničke, administrativno-tehničke i druge poslove za potrebe gradonačelnika i pomaže gradonačelniku u koordinaciji i usmjeravanju rada gradskih organa uprave i stručnih službi Grada Tuzla“, između ostalog i za „poslove na ostvarivanju međunarodne saradnje i realizacije projekata sa inostranim subjektima, ambasadama, međunarodnim organizacijama, institucijama BiH nadležnim za evropske integracije i organima i institucijama Evropske unije“. U okviru Stručne službe za poslove gradonačelnika formirano je Odjeljenje za razvojno planiranje i upravljanje razvojem, u kojem su i sistematizirana radna mjesta i za pripremu i realizaciju razvojnih projekata /upravljanje projektnim ciklusom.

Stručna služba za poslove gradonačelnika, ali i druge gradske službe permanentno prate sve javne pozive EU programa i drugih međunarodnih organizacija, a nerijetko se i unaprijed pripremaju aplikacije u skladu sa prioritetima, odnosno u skladu sa Strategijom razvoja, ali i drugim strateškim i razvojnim dokumentima, zaključcima Gradskog vijeća i smjernicama gradonačelnika.

Stručna služba za poslove gradonačelnika ima ulogu koordinatora i organizatora poslova iz ove oblasti, dok su u samu pripremu i realizaciju programa i projekata uključene sve gradske službe i UO Zavod za urbanizam, u zavisnosti od oblasti i aktivnosti koje su obuhvaćene programima i projektima. Zahvaljujući takvoj organizaciji poslova, u okviru gradske administracije se tokom dugogodišnjeg iskustva u realizaciji projekata i programa međunarodne saradnje oformio tim, kojeg čine službenici iz različitih službi, koji je sposoban i kompetentan da priprema i upravlja projektima finansiranim iz EU, međunarodnih i drugih fondova. Svakako treba napomenuti da se u pripremu projekata, kad god je to moguće, odnosno kada se ukaže prilika i potreba, uključuju javna preduzeća i javne ustanove koje, također, već imaju izgrađene kapacitete za pripremu i vođenje projekata.

Pored toga, važno je napomenuti i značaj saradnje sa civilnim društvom, sa udruženjima građana i lokalnim nevladinim organizacijama, koje su nerijetko partneri Gradu Tuzli, a ponekad i inicijatori u pripremi i realizaciji projekata. Treba istaći da veliki broj organizacija civilnog društva u Tuzli ima izgrađene kapacitete za vođenje projekata, te daju značajan doprinos kako u pripremi tako i u realizaciji projekata u saradnji sa Gradom, kao npr. Udruženje za razvoj NERDA, Bosper, Crveni križ/krst, Centar za ekologiju i energiju, Euro Rom, CRP, Tuzlanska amika i dr. Važno je da u konačnici svi ti projekti utiču na unapređenje uslova života građana Tuzle.

Grad Tuzla je, zahvaljujući referencama postignutim na prethodnim projektima, uspio i u ovom periodu ostvariti saradnju sa svim značajnijim organizacijama, donatorima i fondovima, koji djeluju na području Bosne i Hercegovine, kao što su Delegacija Europske unije u BiH, USAID, UN, UNICEF, UNESCO, UNDP, Misija OSCE-a u BiH, Njemačka razvojna banka – KfW, Međunarodni fond za razvoj poljoprivrede – IFAD, Evropska investiciona banka, Državni sekretarijat za ekonomske poslove Švicarske konfederacije – SECO, sa stranim ambasadama u BiH, kao što su ambasade Sjedinjenih Američkih Država, Narodne Republike Kine, Republike Austrije, Republike Turske, Republike Sjeverne Makedonije, Švicarske, Republike Bugarske, SR Njemačke, Republike Češke, Kraljevine Švedske, Kraljevine Holandije, Republike Italije, Francuske, Japana, kao i drugim udruženjima, delegacijama i gradovima: Općina Saint – Denise, Grad Osijek, Grad Koprivnica, Grad Rijeka, Grad Pečuh, Grad Linz, Općina Tuzla (Istanbul), Općina Campi Bisenzio/Firenca, Udruženje “Adottando”, Fondacija Alexander Langer, itd.

Pokazatelj uspješne međunarodne saradnje su i kontinuirani kontakti sa gradovima sa kojima Grad Tuzla ima potpisane sporazume o saradnji, odnosno sa bratimljenim gradovima: Bolonja, Osijek, Pečuh, Saint Denis, Tuzla/Istanbul, Linz. Imajući navedeno u vidu, moglo bi se reći da su brojni međunarodni kontakti, bogata međunarodna saradnja, razmjena iskustava i realizacija međunarodnih projekata doprinijeli bržem, efikasnijem i kvalitetnijem razvoju Tuzle u gotovo svim oblastima života.

Za period obuhvaćen ovom Informacijom pripremljen je ili realiziran veliki broj projekata, iz oblasti međunarodne privredne saradnje, lokalnog ekonomskog razvoja, energetske efikasnosti i okolišnog razvoja, komunalne infrastrukture, socijalne zaštite, kulturne saradnje, a u Informaciji su navedeni oni najznačajniji. Svi projekti su povezani sa Strategijom razvoja i drugim strateškim i razvojnim dokumentima, te pravcima razvoja utvrđenim u odlukama i zaključcima Gradskog vijeća i smjernicama za rad dobijenim od strane Gradonačelnika.

**2. SARADNJA SA PRIJATELJSKIM GRADOVIMA I MEĐUNARODNI**

 **KONTAKTI**

Grad Tuzla ima razvijenu višegodišnju saradnju sa prijateljskim gradovima i pokrajinama u regionu i šire, te brojnim međunarodnim institucijama i organizacijama koje djeluju u inostranstvu, ali i na teritoriji Bosne i Hercegovine. I u ovom periodu ostvareni su kontakti sa mnogobrojnim međunarodnim subjektima, ambasadama, jedinicama lokalne uprave, organizacijama, institucijama i investitorima, te upriličeni prijemi za veliki broj inostranih gostiju, predstavnika političkog, poslovnog i društvenog života, bilo da djeluju u BiH ili u inostranstvu.

Pokazatelj uspješne međunarodne saradnje su i kontinuirani kontakti sa gradovima sa kojima Grad Tuzla ima potpisane sporazume o saradnji, odnosno sa bratimljenim gradovima: Bolonja, Osijek, Pečuh, Saint Denis, Tuzla/Istanbul, Linz.

Pored saradnje sa gradovima sa kojima su potpisani dokumenti o saradnji i prijateljstvu, u 2019. godini ostvarena je saradnja i sa drugim gradovima i općinama, kao što su Koprivnica, Užice, Nijemci, Vrnjačka Banja, Pljevlja, Podgorica, u cilju iznalaženja zajedničkih interesa za apliciranje na EU IPA i druge fondove, te razmjene dobrih praksi i iskustava.

Za ovaj period je značajno napomenuti saradnju sa Saint Denis-om i ambasadom Francuske na realizaciji multimedijalnog performansa „A Museum (Theater)“, kojim je otvoren 11. Međunarodni festival umjetnosti mladih Kaleidoskop. Također, u mjesecu maju 2019. godine, u Tuzli, Grad Tuzla i Saint – Denis obnovili su Sporazum o decentralizovanoj saradnji između ova dva grada. Tokom posjete predstavnika grada Saint – Denis Tuzli, predstavljena je studija "Zastupljenost žena, mehanizmi i prakse za ravnopravnost spolova u javnoj administraciji u gradu Tuzli“, te organizovana dva okrugla stola na temu ravnopravnosti polova. Studiju je izradio Tuzlanski otvoreni centar (TOC). Projekat je podržala Francuska ambasada u Bosni i Hercegovini, a realizovan je u saradnji sa Gradom Tuzlom.Cilj projekta je bila razmjena iskustva dvije lokalne samouprave u ovoj oblasti. U znak nastavka saradnje između dva grada, iz Saint-Denis-a je stigao poziv da se tuzlanski umjetnici predstave na jednom od glavnih događaja u Saint- Denis-u „Tulip Festivalu“ u aprilu 2020. godine.

Sa Općinom Tuzla/Istanbul, realiziran je projekat štampanja novog izdanja Bosansko-turskog rječnika, autora Muhameda Hevai Uskufija. Najveći dio tiraža biće podijeljen osnovnim i srednjim školama i fakultetima na kojima se uči turski jezik. Prilikom posjete delegacije Općine Tuzla, u našem gradu su organizovane dvije promocije novog izdanja Bosansko-turskog rječnika Muhameda Hevai Uskufija.

Grad Osijek bio je organizator posjete grupe poljoprivrednih proizvođača i predstavnika Udruženja Bosper Sajmu poljoprivrede u Osijeku i OPG – obiteljskim poljoprivrednim gazdinstvima, radi razmjene iskustava i upoznavanja prakse u ovoj oblasti. Pored toga, veoma je intenzivna saradnja raznih sportskih i udruženja iz oblasti kulture i socijalne zaštite sa sličnim udruženjima u Osijeku. Grad Tuzla i Grad Osijek su nerijetko posrednici u ostvarivanju ovakvih vidova saradnje.

Sa Gradom Pečuhom realizirana su dva značajna kulturna događaja: Dani Pečuha u Tuzli i Dani Tuzle u Pečuhu, na kojima su se umjetnici dva grada predstavili jedni drugima.

Sa gradom Bolognom, pripremana je zajednička aplikacija za projekat pod nazivom „Evydence“ za sufinansiranje iz EU programa „Podizanje svijesti javnosti o razvojnim problemima i promovisanje obrazovanja za razvoj u Europskoj uniji“, kao i sa Općinom Campi di Bisenzio, Firenza, za projekat „TWINning between Tuzla and Campi di Bisenzio“, u okviru programa „Evropa za građane – Demokratsko učešće građana“. Tim povodom, u novembru 2019. godine, Grad Tuzlu posjetili su predstavnici iz Općine Comune di Bisenzio u Italiji, a razgovaralo se o procesu „bratimljenja“ te povećanju međusobne saradnje između Grada Tuzla i Općine Campi di Bisenzio iz Firenze.

Sa Općinom Trento iz Italije je uspostavljena saradnja u oblasti razvijanja projekta Smart City, s obzirom da je ova Trento proglašen jednim od najupješnijih gradova srednje veličine, kada je u pitanju razvoj koncepta Smart City. Dogovorena je saradnja putem razmjene iskustava i predstavnici Trenta su u novembru 2019. godine boravili u Tuzli i uposlenicima Grada Tuzle i predstavnicima javnih preduzeća i ustanova predstavili svoj koncept i iskustva u kreiranju strategije i razvoju projekata.

Pored pomenutih aktivnosti, Gradonačelnik i saradnici su imali brojne kontakte sa potencijalnim investitorima, koji su iskazivali interes za ulaganja na područje Tuzle. Neki od projekata su realizirani, kao npr. „Centar za robotiku“, EKS InTec GmbH u okviru BIT Centra, a neki su u pripremi realizacije (Projekat „Crystalico“). Jedan broj investitora se interesovao za lokacije u okviru Poslovne zone Kreka. Osnivanjem Centra za poduzetnike, kontakti sa potencijalnim investitorima su znatno unaprijeđeni i samim time i efikasniji.

**3. PROJEKTI IZ OBLASTI EKONOMSKOG RAZVOJA**

**3.1. „Uvrštavanje koncepta migracije i razvoja u relevantne politike, planove i aktivnosti u Bosni i Hercegovini: Dijaspora za razvoj (D4D) “**

Projekat Dijaspora za razvoj predstavlja zajedničku inicijativu Ministarstva za ljudska prava i izbjeglice Bosne i Hercegovine, Ambasade Švicarske, Razvojnog programa Ujedinjenih nacija (UNDP) i Međunarodne organizacije za migracije (IOM) u Bosni i Hercegovini, sa planiranom realizacijom od 48 mjeseci (decembar 2016. – decembar 2020. godine). Projekat D4D ima za cilj povećati socioekonomske prilike i perspektive za ljude u BiH te unaprijediti njihovu egzistenciju kroz snažniji angažman dijaspore.

Cilj projekta je da doprinese mobilizaciji dijaspore u svrhu socio-ekonomskog razvoja BiH, uključujući povezivanje dijaspore sa akterima iz javnog, nevladinog i privatnog sektora u BiH. Grad Tuzla je jedna od partnerskih jedinica uključenih u ovaj projekat, čime je dobio mogućnost za apliciranje za dodjelu novčanih sredstava za realizaciju pojedinih aktivnosti u skladu sa ciljevima projekta. U toku je realizacija projekta koji se odnosi na podršku poljoprivrednoj proizvodnji ljutih paprika i pravljenju sosa od njih. Ovaj projekat je vrijedan oko 65.000 KM, od kojih je učešće Grada Tuzle 14.200,00 KM, a u njegovu realizaciju uključeni su stručnjaci iz dijaspore.

Pored toga, za naredni period planirano je unapređenje službene web stranice Grada Tuzle, sa ciljem pružanja boljeg informisanja dijaspore o svim pitanjima od njihovog interesa, kako onih vezanih za privatne, lične potrebe, tako i onih vezanih za ulaganja i registraciju poslovanja. U okviru ovog projekta, Grad Tuzla je, zajedno sa Ekonomskim fakultetom u Tuzli suorganizator Sedme naučne konferencije “Ekonomija integracija”, koja je posvećena (E)migraciji i konkurentnosti zemalja jugoistočne Evrope”, a na kojoj će jedna od tema biti i Potencijali dijaspore za lokalni ekonomski razvoj.

Sredstva u ukupnom iznosu od 5.692.538,00 dolara, za projekat koji se realizira na području cijele Bosne i Hercegovine obezbijedili Vlada Švicarske, UNDP i IOM (Međunarodna organizacija za migracije).

**3.2. „Međunarodni fond za razvoj poljoprivrede (IFAD)“**

Grad Tuzla je, u partnerstvu sa PZ „Agropromet“ Tuzla, aplicirao na javni poziv, koji je objavilo Federalno misnistarstvo poljoprivrede, vodoprivrede i šumarstva. Naime, ovo Ministarstvo se kreditno se zadužilo kod Međunarodnog fonda za razvoj poljoprivrede, te je na osnovu dobijenih sredstava objavilo javni poziv na koje su se mogle javiti poljoprivredne zadruge odabranih jedinica lokalne samouprave. Od 32 projekta sa kojima je aplicirano na javni poziv, sedam projekata je ocijenjeno kao uspješan, među kojima je i projekat Grada Tuzle i PZ „Agropromet“ Tuzla. Ukupna vrijednost projekta iznosi 2,5 miliona KM, a planirani period realizacije je pet godina.

Grad Tuzla će u okviru ovog programa omogućiti malim proizvođačima voća i povrća da unaprijede i poboljšaju svoje poslovanje, a time i društvene i ekonomske uslove. U fokusu su ciljne skupine, kao što su siromašni, žene i mladi.

Ideja ovog poslovnog koncepta je povećanje broja poljoprivrednih proizvođača, većinom onih koji spadaju u kategoriju siromašnih, te njihovo povezivanje u sistem, kako bi cjelokupnu proizvodnju mogli plasirati putem PZ „Agropromet“ Tuzla. Zadruga će, sa jedne strane, dobiti sigurnu i kontrolisanu proizvodnju, a poljoprivrednici siguran otkup maline, te usluge dobijanja pomoći pri pokretanju i razvoju posla, pomoći u proizvodnji, certificiranje, edukacije, unapređenje infrastrukture.

Prednost projekta je u tome što je planirano certificiranje proizvodnje (HACCP, GLOBAL GAP i organska proizvodnja), koja će zadruzi omogućiti bolji konkurentski položaj na tržištu, te postizanje veće cijene prilikom izvoza.Realizacijom projekta se unapređuje konkurentska prednost Tuzle i regije u kontekstu proizvodnje i plasmana maline, uz angažman PZ „Agropromet“ Tuzla. Za potrebe ovog projekta formiran je konzorcij institucija koje su potpisale Memorandum o razumijevanju, sa jasno definisanim ulogama, a čine ga: PZ „Agropromet“ Tuzla, Grad Tuzla – Služba za komunalne poslove, izgradnju i pitanja mjesnih zajednica i Služba za ekonomski razvoj i društvene djelatnosti, JKP „saobraćaj i komunikacije Tuzla“ d.o.o., JU „Centar za socijalni rad“ Tuzla,Udruženje „Bosper“ Tuzla, Udruženje „Centar za edukaciju i obrazovanje“ Tuzla, Udruženje samostalnih obrtnika grada Tuzla, MKF „Parnter“ Tuzla, Sarajevo osiguranje dd Tuzla.

Projekat finansira Međunarodni fond za razvoj poljoprivredne proizvodnje IFAD VIII – razvoj konkurentnosti poljoprivrede proizvodnje ukupne vrijednosti 61,45 miliona dolara.

**3.3. „Lokalni integrisani razvoj (LIR)“**

Projekat Lokalni integrisani razvoj je trogodišnja inicijativa koju je primarno finansirala Evropska unija (EU), a provodio Razvojni program Ujedinjenih nacija (UNDP) u saradnji sa Ministarstvom za ljudska prava i izbjeglice Bosne i Hercegovine, Ministarstvom razvoja, poduzetništva i obrta Federacije Bosne i Hercegovine (FBiH), Ministarstvom uprave i lokalne samouprave Republike Srpske (RS) i dva saveza opština/općina i gradova. Projekat je dio EU programa za lokalni razvoj i zapošljavanje, koji finansira Europska unija u ukupnom iznosu od 19 miliona EUR.

Aplikacija Grada Tuzle za učešće u implementaciji projekta je odabrana kao jedna od 21 JLS za učešće u projektu. U okviru projekta je pružena podrška u izradi lokalnih razvojnih strategija, jačanju kapaciteta za upravljanje razvojem, uspostavljanju i jačanju partnerstava javnog, privatnog i nevladinog sektora, realizaciji prioriteta koji proizilaze iz lokalnih strategija te praćenju razvojnih efekata. Osim toga, projekat je pružio podršku za razvoj mikro, malih i srednjih preduzeća kao i seoskih domaćinstava, doprinoseći zapošljavanju i konkurentnosti lokalnih ekonomija. Prioritet u projektu su bili najugroženiji, povratnici, raseljene osobe, nezaposlene žene, starije osobe, Romi, osobe sa invaliditetom i dugotrajno nezaposlene osobe. Projekat je završen sredinom 2019.

Grad Tuzla je u okviru LIR projekta dobio stručnu podršku pri uspostavljanju Jedinice za upravljanje razvojem u okviru gradske uprave (formirano Odjeljenje za razvojno planiranje i upravljanje razvojem), zatim za evaluaciju i reviziju Strategije razvoja Grada Tuzle, te za realizaciju projekta „Uvođenje softvera za upravljanje dokumentima i poslovnim procesima“ i povezivanje svih gradskih službi (iz objekta Jupiter) u jedinstvenu lokalnu računarsku mrežu, čime su stvoreni preduslovi za efikasniji i transparentniji rad gradske uprave. U okviru LIR projekta, Gradska uprava je u saradnji sa ekspertima radila na optimizaciji prihoda i rashoda, te na jačanju partnerstava za razvoj, tj. uključivanju poslovnog, nevladinog i akademskog sektora u procese donošenja odluka i strateških pravaca.

U prethodnom periodu obezbjeđena su sredstva za nabavku hladnjače i šok komore za potrebe poljoprivrednih proizvođača sa područja grada Tuzle. U okviru projekta podržano je osnivanje nekoliko obrta i proizvodnih kapaciteta, putem javnog poziva koji je objavio UNDP – LIR projekat. U realizaciju projekta su bile uključene skoro sve gradske službe, dok je Stručna služba za poslove gradonačelnika koordinirala aktivnostima.

**4. PROJEKTI IZ OBLASTI KOMUNALNE INFRASTRUKTURE I ZAŠTITE OKOLIŠA**

**4.1. Projekat „Program vodosnabdijevanja i upravljanja otpadnim vodama u Bosni i Hercegovini II za Tuzlu, Zenicu “**

 Ministarstvo finansija i trezora Bosne i Hercegovine, Njemačka kreditna banka za obnovu (Kreditanstalt für Wiederaufbau – KfW) i Vlada Švicarske konfederacije potpisali su Sporazum o finansiranju za izradu Studije izvodivosti za pripremu Programa vodosnabdijevanja i upravljanja otpadnim vodama u Bosni i Hercegovini II za Tuzlu, Zenicu i Travnik (u međuvremenu je Travnik izašao iz projekta). Cilj pomenute studije izvodivosti, odnosno programa koji je predmet studije, je poboljšanje sistema vodosnabdijevanja i sistema otpadnih voda u gradovima Tuzla i Zenica, te osiguranje održivog i higijenskog vodosnabdijevanja stanovništva u pomenutim gradovima, po isplativim i društveno prihvatljivim troškovima, što direktno treba da doprinese poboljšanju životnih uslova stanovništva.

Cilj je zdravo i sigurno vodosnabdijevanje, najmanje do 2035. godine.

Ukupna vrijednost Programa vodosnabdijavanja i zbrinjavanja otpadnih voda u Bosni i Hercegovini II iznosi 20,49 miliona EUR, od čega kreditna sredstva iznose ukupno 11,00 miliona EUR, dok finansijski doprinos, odnosno sredstva grantova iznose 9,49 miliona EUR, koja obezbjeđuje Švicarska Vlada, odnosno Staatssekretariat für Wirtschaft des Eidgenössischen Volkswirtschaftsdepartments (SECO) – Državni sekretarijat za ekonomske poslove koji predstavlja Vladu Švicarske konfederacije, preko Njemačke kreditne banke za obnovu (Kreditanstalt furWiederaufbau – KfW). Od ukupnih kreditnih sredstava u iznosu od 11,00 miliona EUR, koja su predviđena programom, za Grad Tuzlu planiran iznos do 6,25 miliona EUR, kao i dodatnih 5,392 miliona EUR u vidu bespovratnih sredstava, te dodatni grant od 0,75 milona EUR za institucionalno jačanje, što ukupno iznosi 12,39 miliona EUR. Nakon što je u junu 2015. godine njemački Bundestag ratificirao navedeni sporazum, projekat je započeo i potpisan je Ugovor o zajmu i grantu.

Važno je napomenuti da je, u okviru ovog projekta, Gradu Tuzli od strane Vlade Švicarske odobren dodatni grant u iznosu od 1.250.000 EUR, a koji je namjenjen za rekonstrukciju i otklanjanje šteta prouzrokovanim elementarnim nepogodama u 2014. godini.

Tokom 2017. i 2018. godine provedeno je niz aktivnosti na realizaciji sredstava projekta: nabavljeno 1.000 novih radio-relejnih vodomjera, provedeni postupci za dobijanje potrebnih urbanističkih i građevinskih dozvola, pristupilo se rješavanju imovinsko-pravnih odnosa, objavljeni tenderi za rekonstrukciju pumpnih stanica i rezervoara, za izgradnju 4 nova bunara i proširenje pogona PTV „Stupari“, za izgradnju dovodnih cjevovoda, te su potpisani Ugovori za nabavku vozila za potrebe JKP „Vodovod i kanalizacija“ (kamioni, bageri, utovarivači i specijalna vozila). Sredinom 2019. godine, na lokaciji Sprečkog polja kod Živinica završeni su radovi na četiri nova bunara sa kojim grad Tuzla dobija nova izvorišta.

**4.2. „MEG Projekat - Projekat općinskog okolišnog i ekonomskog upravljanja“**

Projekat općinskog okolišnog i ekonomskog upravljanja (MEG) implementira Razvojni program Ujedinjenih nacija u Bosni i Hercegovini (UNDP BiH), uz finansijsku podršku Vlade Švicarske. Cilj projekta je pružanje podrške lokalnim vlastima kako bi unaprijedile svoje demokratsko upravljanje i osigurale kvalitetno i efikasno pružanje usluga, sa težištem na sektore privrede i okoliša. Projektom općinskog okolišnog i ekonomskog razvoja osigurana su donatorska sredstva za provođenje infrastrukturnih projekata na području grada Tuzle, te za provođenje obuka za predstavnike Gradske uprave i Gradskog vijeća. Grad Tuzla je jedan od 18 odabranih općina i gradova u BiH u kojima se realizuje projekat. Preduslov za realizaciju sredstava je pozitivna ocjena o postojećim kapacitetima i uslugama, koju je Grad Tuzla dobio od strane donatora.

Cilj MEG projekta je poboljšanje usluga za građane na lokalnom nivou, te veća odgovornost i izgradnja povjerenja između lokalnih vlasti, građana i privrede. Posebna pažnja se posvećuje poboljšanju uslova života ugroženih grupa stanovništva. MEG projekt nastoji da poboljša gradske kapacitete, pružajući pomoć u primjeni kvalitetnih javnih politika i upravljanja procesima, što treba da inicira uzajamno djelovanje lokalnih donosioca odluka i građana, te podrži kapitalne investicije za pokretanje održivog ekonomskog rasta i stvaranje novih radnih mjesta. Ove aktivnosti se realiziraju u saradnji sa 18 partnerskih JLS, te kompanijama iz privatnog sektora, relevantnim institucijama na kantonalnom, entitetskom i državnom nivou. Za podršku i održivost promjena uvedenih na lokalnom nivou, MEG projekt podstiče poboljšanja regulatornog okvira u skladu s relevantnim EU standardima, i prema decentraliziranom i unapređenom sistemu pružanja usluga.

S ciljem poboljšanja svih javnih usluga koje pružaju  jedinice lokalne samouprave, a posebno onih koji se odnose na sektore zaštite životne sredine i ekonomskog razvoja, MEG projekat je počeo od vodosnabdijevanja i kanalizacije, kao i usluga koje se odnose na poboljšanje poslovnog okruženja. U okviru projektnog rezultata koji se odnosi na kvalitet i dostupnost okolišne i ekonomske infrastrukture na lokalnom nivou, a na osnovu razvijene Metodologije za finansijsku podršku temeljenu na rezultatima MEG partnerskim jedinicama lokalne samouprave, MEG projekat osigurava finansijsku podršku isključivo za realizaciju prioritetnih infrastrukturnih projekata vezanih za okolišni i ekonomski sektor. Projekat sufinansira prioritetne projekte partnerskih JLS u maksimalnom iznosu od 50% vrijednosti cjelokupne investicije.

Na osnovu rezultata u koje je u okviru projekta postigao Grad Tuzla u 2018. godini, dodijeljena su sredstva u iznosu od oko 300.000 KM za projekte sanacije i proširenja postojeće vodovodne i kanalizacione mreže. Radi se o projektima vodosnabdijevanja i kanalizacije za naselje Pekmezije (MZ Solina), projekat vodosnabdijevanja naselja Mala Solina (MZ Solina) i izgradnja kanalizacije u Fočanskoj ulici (MZ Sjenjak), koji se istim iznosom sufinansiraju iz Budžeta Grada Tuzle.

Pored infrastrukturnih projekata, realizovana je i obuka vijećnika, uposlenika gradske uprave i predstavnika organizacija civilnog društva u oblasti lokalnog razvoja. U okviru projekta na nivou BiH je formirana mreža stručnjaka iz oblasti lokalnog ekonomskog razvoja, kojom predsjedava Grad Tuzla, sa namjerom da se međusobnim iskustvima pomogne u ovoj oblasti. Projektom je planirano i jačanje kapaciteta lokalnih vodoprivrednih preduzeća. Projekat finansira Vlada Švicarske uz tehničku podršku UNDP-a u BiH.

**4.3. Projekat “NeoLIFE” - Novi život neolitskog naslijeđa u prepoznatim prirodnim područjima od velikog značaja**

Finansiranje i realizacija ovog projekta odvija se u okviru Programa prekogranične saradnje Srbija - Bosna i Hercegovina (kroz Instrument Pretpristupne pomoći EU - IPA II).

Grad Tuzla, u partnerstvu sa Gradom Užice, Opštinom Milići i Umjetničkom školom iz Užica realizovati će projektne aktivnosti u periodu od 18 mjeseci, počevši od 01. januara 2019. godine, u ukupnoj vrijednosti od 593.939.96 EUR. Sa nadležnim Tijelom za ugovaranje - Sektor za ugovaranje i finansiranje programa iz sredstava EU (CFCU) u okviru Ministarstva finansija Republike Srbije, ugovoreno je sufinansiranje projekta sredstvima Evropske unije u vrijednosti od 449.850,13 EUR. Pomenuti iznos čini 75,74% ukupne vrijednosti projekta, dok će ostatak sredstava obezbijediti projektni partneri.

Projekat “NeoLIFE” će doprinijeti unapređenju kulturnog identiteta prekograničnog područja kroz efikasnu saradnju partnera iz Bosne i Hercegovine i Srbije na revitalizaciji kulturnog naslijeđa Tuzle i Zlatiborskog okruga.

Grad Tuzla će realizovati projektne aktivnosti u vrijednosti od 190.236,93 EUR, od čega je vlastito učešće kroz angažman i finansijski doprinos u vrijednosti od 46.151,48 EUR. U svrhu održavanja i promovisanja jedinstvene turističke ponude koju je Grad Tuzla razvio u okviru kompleksa Panonskih jezera, sadržaji postojećeg Arheološkog parka - Neolitsko sojeničko naselje i Geološke postavke Panonika u Tuzli biće obnovljeni i unaprijeđeni. Radovi podrazumijevaju rekonstrukciju drvene platforme, obnovu krovišta na nastambama, unaprijeđenje enterijera i unutrašnjeg sadržaja, te hortikulturno uređenje Parka, što će biti praćeno promotivnom kampanjom i edukacijskim aktivnostima.

Projekat podrazumijeva izgradnju arheološkog parka iz doba neolita u kanjonu reke Đetinje u Užicu kao interpretaciju užičkog neolitskog naselja Gradina. Realizacijom projektnih aktivnosti doprinijeće se ostvarenju specifičnog cilja projekta definisanog kao očuvanje kulturnog i istorijskog naslijeđa gradova Tuzla i Užice kroz uspostavljanje i unapređenje održivog modela za interpretaciju kulturnog naslijeđa putem umrežavanja i razmjene iskustava između partnera u posmatranom području. Saradnja partnera na realizaciji svih projektnih aktivnosti će doprinijeti povećanju konkurentnosti obje lokalne samouprave na domaćim i inostranim turističkim tržištima.

Projekat NeoLIFE je osmišljen tako da obezbijedi funkcionalni model upravljanja arheološkim parkom u Užicu putem razmjene znanja i iskustava sa partnerima iz Tuzle, kao i unapređenje projektnih partnera i zainteresovanih strana i unapređenje neformalnog obrazovanja stanovništva svih starosnih dobi sa naglaskom na najmlađu populaciju.

**4.4. “Incinity i Grad Tuzla”**

Grad Tuzla, u saradnji sa Ambasadom Republike Češke u BiH i UNDP u BiH implementira projekat “Uvođenje platforme za pametne gradove za efikasno upravljanje resursima Grada Tuzle”, a konačni rezultat projekta je softverska platforma „Smart City Invipo“.

Projekat finansira Razvojni program Ujedinjenih nacija (UNDP), u okviru Češkog – UNDP partnerstva za Ciljeve održivog razvoja, a ukupna vrijednost projekta je 40.000 USD.

Tuzla Invipo platforma će imati tri modula. To su slijedeći moduli: 1.Brojanje prometa, 2.Monitoring zraka i 3.Detekcija ulaska teretnih vozila u zonu zabrane.

Navedeni moduli su odabrani s obzirom na potrebe grada, te postojeće i funkcionalne gradske tehnologije – izvore podataka koje Grad trenutno ima na raspolaganju.

Modul brojanje prometa će omogućiti brojanje i klasifikaciju vozila, odnosno podatke koji su vrlo važni za prometne i prostorne planere, a sve u cilju unapređenja odvijanja saobraćaja u gradu, te planiranju novih saobraćajnica.

Modul Monitoring zraka je povezan sa nekoliko mjernih stanica za mjerenje polutanata u zraku, a omogućiti će uvid u trenutno stanje kvalitete zraka kroz mjerenje odgovarajućih polutanata. Osim što će kroz softverski paket Invipo u realnom vremenu uvid imati administratori u gradskoj upravi, putem mobilne aplikacije, odnosno svojih smart telefona, uvid u trenutnu kvalitetu zraka će imati i građani.

Modul detekcija ulaska teretnih vozila u zonu zabrane će mogućiti detekciju teretnih vozila koja bez odobrenja nadležnog upravitelja cesta ulaze u zonu zabrane za teretna vozila, kršeći na taj način važeću Odluku Gradskog vijeća Tuzla i postavljenu saobraćajnu signalizaciju. Invipo platforma omogućava da Grad Tuzla u narednom periodu razvija i druge module, u skladu sa potrebama i raspoloživim podacima.

**4.5. Predgrađa recikliraju - Uspostavljanje sistema upravljanja otpadom u prigradskim naseljima Užica i Tuzle (SUBREC)**

Ovaj projekat partnerski provode "Regionalni centar za upravljanje otpadom „Duboko" i JKP "Bioktoš" iz Užica, JKP "Komunalac" i Centar za ekologiju i energiju iz Tuzle. Projekat kofinansira Evropska unija kroz Program prekogranične saradnje Srbija - Bosna i Hercegovina 2014 - 2020, u okviru finansijskog Instrumenta pretpristupne pomoći (IPAII).

Za Grad Tuzlu je predviđeno je da se putem edukacije i medijske kampanje obuhvati 2.500 domaćinstava iz prigradskih naselja Tuzle, planirana je nabavka 5.000 namjenskih kanti za ambalažni i miješani otpad, 300 kompostera za prikupljanje organskog otpada iz domaćinstava i 20 kontejnera za prikupljanje ambalažnog stakla.

Da bi proces pravilnog upravljanja opadom bio uspješan, veoma je važna edukacija stanovništva koja će se vršiti putem organiziranja brojnih info-skupova u mjesnim zajednicama, individualnom komunikacijom tokom podjele kanti i kompostera, terenskom edukacijom “od vrata do vrata“, podjelom promotivnih materijala i kontinuiranim monitoringom. Zbog uspješnosti i održivosti novog sistema upravljanja otpadom važan je i pravilan rad komunalnih preduzeća. Edukacijom radnika koji su direktno uključeni u rad s otpadom, nabavkom specijalnih kamiona, prese za baliranje sekundarnih sirovina, uvođenjem redovnog odvoza ambalažnog otpada i njegovog daljeg tretmana, doprinijeće se ostvarenju rezultata projekta. Realizacijom projekta podići će se nivo kvaliteta življenja lokalnog stanovništva, produžiće se vijek trajanja deponija, unaprijediće se konkurentnost tržišta sekundarnih sirovina i stvoriće se uslovi za ispunjenje obaveza dvije zemlje u procesu pridruživanja Evropskoj uniji, kada je reč o zaštiti okoliša. Vrijeme trajanja projekta je 18 mjeseci.

**4.6. Projekat "Panonsko-jadranska veza" (PA.CON)**

U okviru II poziva za dostavu projektnih prijedloga finansiranih kroz EU INTERREG Program prekogranične saradnje između Hrvatske, Bosne i Hercegovine i Crne Gore, koji je 2018. godine objavljen i zatvoren, Projekat PA.CON je prošao selekciju i odabran za finansiranje od strane EU u okviru prioritetne osi Programa: PA3 - Doprinos razvoju turizma i očuvanju kulturnog i prirodnog naslijeđa.

Nositelj projekta PA.CON je Općina Nijemci iz Hrvatske, dok su partneri iz BiH: Grad Tuzla i Udruženje za razvoj NERDA, a partneri uz Crne Gore Centar za zaštitu i proučavanje ptica iz Podgorice i Javno preduzeće za nacionalne parkove Crne Gore.

Planirano trajanje projekta je 24 mjeseca. Početak provedbe projekta se očekuje nakon potpisivanja Ugovora o finansiranju u 2020. godini, čemu će prethoditi ishođenje neophodne dokumentacije u periodu od novembra 2018. do januara 2020. godine.

Ukupna vrijednost projekta prema predloženom budžetu u projektnom prijedlogu za partnere iz sve tri zemlje je: 2.075.228,32 EUR od čega je ukupni iznos EU granta 1.751.285.15 EUR. Budžet za Bosnu i Hercegovinu/Tuzlu iznosi: 728.036,97 EUR od čega je EU grant: 614.390,39 EUR (84,39% finansira Evropska unija).

Projektom je planirano da se na području Tuzle realizuje uređenje Park šume Ilinčica, odnosno slijedeće aktivnosti:

- sanacija pristupne ceste do lokaliteta Ilinčice u dužini od 260m;

- postavljanje LED rasvjete;

- obnova objekta planinskog doma kako bi se učinio dostupnim građanima, školama (učenicima i nastavnom osoblju za izvođenje nastave u prirodi), sportskim udruženjima i drugima, kao i uređenje dvorišta/okolice u svrhu prilagodbe posjetiocima (rekreativcima i najmlađima) sa uređenjem dječijeg igrališta, bašte;

-uređenje 16 mikro-lokacija na Ilinčici sa platoima za odmor (klupe i stolovi za izletnike);
- uređenje biciklističko-edukativne rute u dužini od 4 km na lokalitetu Ilinčice, koja će biti mapirana i označena sa adekvatnom signalizacijom, ujedno će se za potrebe izrade edukativnih ploča sa ornito faunom izraditi ornitološki popis, kako bi se podigao kvalitet izvođenja nastave u prirodi za osnovne škole sa područja Tuzle;

- postavljanje sistema za najam bicikala;

- postavljanje turističkih mapa na 4 lokaliteta u Tuzli ;

- izrada promotivne kampanje i promotivnih alata za privlačenje posjetilaca na lokalitet Ilinčice uz izradu Bird ID džepnog izdanja promotivnog materijala koji će biti izrađen za sve tri projektne lokacije u HR, BiH i CG, izrada video promotivnog materijala;

- učešće u 3 zajedničke edukacije za učesnike iz sve 3 zemlje (HR, BiH i CG) za podizanje kvaliteta usluga u turizmu;

- organizacija obuke o destinacijskom menadžmentu i osiguranju kvaliteta u turizmu u BiH;
- organizacija tematske ture za predstavnike turističkih agencija i operatera iz regiona kojima bi se predstavile 3 PA.CON lokacije u Nijemcima, Tuzli i Ulcinju.

U toku su aktivnosti na pripremi ugovaranja, a potpisivanje ugovora i početak aktivnosti se očekuje sredinom 2020. godine.

**4.7. ”Tuzla ide naprijed”**

U okviru projekta je planirano da se radi na praćenju i podsticanju brže implementacije Plana upravljanja otpadom za Grad Tuzlu 2017.-2020. (PUO) i iznalaženju mogućnosti za unapređenje održivog upravljanja građevinskim otpadom, tekstilom i ostatkom suhe frakcije otpada koji se ne može reciklirati. U okviru projekta će biti organizirani kontinuirani sastanci radne grupe za praćenje implementacije PUO. Također, putem ovog projekta iskustva iz Tuzle će biti prenešena na ostale općine u Tuzlanskom kantonu. Vrijeme trajanja projekta je 3 godine (1.9.2019-1.9.2022), a realizaciju projektnih aktivnosti finansiraju različite švicarske fondacije.

**5.PROJEKTI IZ OBLASTI CIVILNE ZAŠTITE I SPAŠAVANJA**

Već nekoliko godina, na području Bosne i Hercegovine implementiraju se projekti od značaja za zaštitu od prirodnih i drugih nesreća, u koje je između ostalih jedinica civilne zaštite uključen i Grad Tuzla, a među njima su:

**5.1. Projekat „Međusobno povezivanje u upravljanju rizicima od katastrofa “**

Projekat se realizuje u saradnji sa Razvojnim programom Ujedinjenih naroda – UNDP. U okviru ovoga projekta razvijen je:

- softwerski alat „DRAS “za analizu rizika od katastrofa i uljučuje za sada tri vrste opasnosti: poplave, klizišta i zemljotres, a u toku je i obrada opasnosti od požara,

- izrađen je dokument Procjena kapaciteta za odgovor na katastrofu i mapa puta za BiH u kojem je analizirano je stanje postojećih kapaciteta (formirane i donekle opremljene jedinice civilne zaštite), Na osnovu te analize data je preporuka za jedinice koje treba formirati prema veličini lokalne samouprave,

- sačinjena je baza podataka o minimalnim kapacitetima MTS-a, savremenije i, u adekvatnim uslovima, potrebne opreme za sve strukture civilne zaštite.

**5.2. Projekat „Izgradnja kapaciteta i priprema BiH za mehanizam civilne zaštite EU**

Projekat se realizuje u saradnji sa Razvojnim programom Ujedinjenih naroda – UNDP. U okviru navedenog projekta za grad Tuzlu se izrađuju planski dokumenti zaštite i spašavanja i zaštite od požara.

**5.3. Projekat „IPA DRAM “.**

Projekat se realizuje u saradnji sa Razvojnim programom Ujedinjenih naroda – UNDP. U okviru ovoga projekta razvijena je dezinverter baza podataka koja uključuje gubitke (štete) nastale djelovanjem prirodnih i drugih nesreća na području Grada i certificiran je operatet koji radi na unosu tih podataka.

**5.4. „Projekat – COMMAND -Zapovjedni i operativni mehanizam multisektorske analize ključnih podataka o katastrofama**

Projekat se finansira iz EU fonda - Directorate General for European Civil Protection and Humanitarian Aid Operations. Cilj projekta je osnaživanje zapovjedno-operativnog centra u procesu donošenja odluka i kriznog komuniciranja kroz informatizaciju, uvezivanje i analizu ključnih podataka o katastrofama. Specifični cilj ovoga projekta je razvoj operativnih alata kao pomoć odgovoru na katastrofe.

Najvažniji rezultat ovoga projekta je izrada IT alata koji će se koristiti za simulacije katastrofa, integraciju postojecih podataka u IT sistem (povezivanje postojecih podataka hidrometeoroških, seizmoloških, katastarskih, vatrogasnih, hitne medicinske pomoći i slično), te tehnička analiza, procjena potreba i metodologija za obradu podataka, u cilju izrade proizvoda, kako odgovara Gradu Tuzli. Funkcionalan i učinkovit zapovjedno-operativni sistem civilne zaštite osigurat će pravovremeno aktiviranje operativnih snaga, olakšati proces donošenja odluka zapovjednih struktura te uskladiti djelovanje operativnih snaga.

Projekat će koristiti i za razmjenu znanja, kojom prilikom će Hrvatska i Sjeverna Makedonija kao članice UCPM-a, prenijeti svoje iskustvo u smislu ERCC komunikacije prema Albaniji, odnosno Bosni i Hercegovini, te na taj način olakšati njihovo pristupanje EU Mehanizmu civilne zaštite.

Realizaciju projekta za Grad Tuzlu, EU finansira sa 47.195,18 EUR, a Grad Tuzla sufinansira sa 8.962,50 EUR.

Projektni koordinator je Zagrebačka županija, a projektni partneri su: Zagrebačka županija, Tirana, Skopje, Podgorica i Grad Tuzla.

**6.PROJEKTI IZ OBLASTI DRUŠTVENOG RAZVOJA**

**6.1. “Projekat uspostavljanja pravnog okvira i izgradnja kapaciteta u oblasti socijalnog stanovanja –CEB II”**

Iako je Grad Tuzla u prethodnom periodu započeo sa izgradnjom socijalnih stanova, ovim projektom je omogućeno uspostavljanje sistema socijalnog stanovanja u gradu Tuzla. Riječ je o kreditnim sredstvima Evropske investicijske banke, za koja se zadužila država BiH i sredstvima Grada Tuzla. U okviru ovog projekta, Grad Tuzla je osigurao trajna održiva rješenja za 150 porodica u smislu stambenog zbrinjavanja i socijalne zaštite za kategorije osoba koje žive u kolektivnom centru i alternativnom smještaju na području Grada, izgradnjom kolektivnog stambenog objekta sa devet lamela na lokalitetu Miladije i Solina. U okviru projekta uspostaviće se ambulante porodične medicine u MZ Kreka i obezbijediti prostor za obdanište u MZ Solina.

Odobrena kreditna sredstva za državu BiH po ovom projektu su u visini od 4.127.672 EUR, a doprinos Grada procijenjen je na iznos od 1.254.154 EUR. Grad Tuzla je kroz svoj doprinos do sada izdvojio za objekte na lokalitetu Miladije 1.169.008,40 KM, a za objekte na lokalitetu Solina 857.188,20 KM. U realizaciju projekta je uključeno nekoliko gradskih službi i UO Zavod za urbanizam, dok svim aktivnostima koordinira Služba za boračko invalidsku zaštitu, stambene poslove i integraciju raseljenih lica.

**6.2. “Regionalni stambeni program (RSP) 3. Talas”**

Projekat se realizuje u okviru Regionalnog programa stambenog zbrinjavanja u BiH (RPSZ), a realizuje se od donatorskih sredstava zemalja EU, uz učešće lokalne zajednice, kroz koji se osigurava izgradnja dvije višestambene zgrade. Zgrade su namijenjene za lokalnu integraciju raseljenih lica koja žive na području Grada Tuzle izvan kolektivnih smještaja, a nemaju riješeno stambeno pitanje. Grad Tuzla i ovaj projekat realizuje u saradnji sa Ministarstvom za ljudska prava i izbjeglice BiH i Federalnim ministarstvom raseljenih osoba i izbjeglica.

**Vrijednost ovog projekta je 2.580.000,00 KM i sredstva su obezbijeđena od** donator, uz doprinos Grada Tuzle od 433.340,00 KM. U toku je realizacija i drugog dijela projekta RSP - 3 Talas, izgradnjom 34 stana u dvije lamele na lokalitetu u Solini. I u realizaciju ovog projekta je uključeno nekoliko gradskih službi i UO Zavod za urbanizam, dok svim aktivnostima koordinira Služba za boračko invalidsku zaštitu, stambene poslove i integraciju raseljenih lica.

**6.3. „Jačanje zaštite nacionalnih manjina u Bosni i Hercegovini”**

U okviru Zajedničkog programa Evropske unije i Vijeća Evrope “Horizontal Facility” za Zapadni Balkan i Tursku, koji traje od maja 2016. do maja 2019. godine, Grad Tuzla u saradnji sa Vijećem Evrope realizovao je projekat pod nazivom: “Jačanje zaštite nacionalnih manjina u Bosni i Hercegovini”, a opći cilj je unapređenje mehanizama zaštite ljudskih prava osoba koje pripadaju nacionalnim manjinama u skladu s evropskim standardima.

Projekat sadržava dvije oblasti: obrazovanje i očuvanje kulturnog naslijeđa nacionalnih manjina.

Nosilac projekta je Grad Tuzla, u partnerstvu sa Udruženjem “Euro Rom” Tuzla. Direktni korisnici i učesnici u projektu su pet udruženja nacionalnih manjina koja djeluju u gradu Tuzli, a koja predstavljaju sljedeće nacionalne manjine: Albanci, Italijani, Makedonci, Romi i Slovenci.

Projekat je imao za cilj promociju tolerancije kod opšte populacije u Gradu Tuzli, tako da se na ovaj način postiglo da javnost ima pristup informacijama koje su zasnovane na činjenicama, a tiču se nacionalnih manjina i manjinskih prava. Rezultat je afirmacija prava manjina u lokalnom društvu, podsticanje medijskog interesa i povećanje svijesti u vezi promocije tolerancije i manjinskih prava; povećanje vidljivosti svake od nacionalnih manjina u gradu Tuzli. Ukupna vrijednost projekta je oko 10.000 EUR, a svim aktivnostima koordinira Služba za kulturu, sport, mlade i socijalnu zaštitu, u saradnji sa partnerskom organizacijom Euro Rom iz Tuzle.

**6.4**. **“ReLOaD - Regionalni program lokalne demokratije na zapadnom Balkanu**

ReLOaD je regionalni projekat kojeg finansira Evropska unija (EU), a implementira Razvojni program Ujedinjenih nacija (UNDP) u šest zemalja Zapadnog Balkana i to: Albanija, FYR Makedonija, Bosna i Hercegovina, Crna Gora, Kosovoi Srbija. Projekat je počeo 1. februara, 2017. godine i tokom naredne tri godine ciljevi projekta su jačanje partnerstva između jedinica lokalne samouprave (JLS) i civilnog društva širenjem transparentnog pristupa finansiranja organizacija civilnog društva (OCD) iz budžeta JLS u skladu sa strateškim prioritetima i potrebama stanovništva u zajednicama, jačanje kapaciteta službenika u JLS u skladu sa rezultatima analize potreba zajednice i projektnim ciljevima, jačanje kapaciteta odabranih OCD da adekvatno predstavljaju interese svojih ciljnih grupa, te da unaprijede svoj rad kroz jačanje vještina upravljanja projektnim ciklusom i uspješnijeg odgovaranja na potrebe ciljnih grupa, te održavanje ciljanih obuka za vijećnike Gradskog vijeća;

Ukupan budžet projekta za BiH je oko 4 miliona EUR, a koristi od ReLOaD-a, imat će više od 20.000 građana, 20 općina i gradova, te organizacije civilnog društva koje će učestvovati u implementaciji više od 85 projekata u BiH.

Grad Tuzla je jedan od deset općina i gradova u BiH, koji su izabrani u prvom ciklusu za učešće u Regionalnom programu lokalne demokratije na Zapadnom Balkanu – ReLOaD. U okviru ovog projekta, Grad Tuzla je prilagodio pravne akte za dodjelu budžetskih sredstava organizacijama civilnog društva i to prema metodologiji koja omogućava unapređenje korištenja budžetskih sredstava (LOD metodologija). Prihvatanjem projekta, Grad Tuzla je prihvatio i obaveze da će provesti dva javna poziva za projektne prijedloge OCD u saradnji sa UNDP-om u skladu sa principima LOD Metodologije, uz uzajamni dogovor u svim etapama procesa, sufinansirati sa 28% projekte OCD koji su kroz javne pozive odabrani za finansiranje u sklopu ReLOaD projekta, a realizirani na teritoriji grada u periodu 2017 - 2020. godine, osigurati kontinuirano učešće odabranog osoblja gradske administracije u svim projektnim aktivnostima, uključujući monitoring posjete odabranim OCD projektima, treninge, edukacije i studijske posjete odnosno aktivnosti stručnog usavršavanja koje će organizirati ReLOaD projekat, te osigurati, gdje je moguće, da ranjive kategorije stanovništva, a posebno manjine, žene i Romi budu aktivno i ravnopravno uključene u sve projektne aktivnosti. U dosadašnjim aktivnostima, Grad Tuzla je već ispunio dio prihvaćenih obaveza. U saradnji sa UNDP je proveden javni poziv krajem 2017. godine, odabrano je šest projekata za finansiranje ukupne vrijednosti 95.000 EUR, od čega 70% finansira Evropska unija preko UNDP-a. Projekti su realizirani tokom 2018. godine. U toku je novi Javni poziv organizacijama civilnog društva/nevladinim organizacijama za predaju prijedloga projekata koji će se finansirati dijelom iz sredstava ReLOaD projekta, a dijelom (do 28%) iz sredstava Budžeta Grada Tuzle.

Pored toga, Grad je, putem nadležne Službe za kulturu, sport, mlade i socijalnu zaštitu realizirao samostalni javni poziv u skladu sa LOD metodologijom u 2019. godini, te realizirao i niz drugih aktivnosti koje se odnose na obuku, jačanje kapaciteta službenika, vijećnika i OCD i dr. Koordinator aktivnosti na ovom projektu je Služba za kulturu, sport, mlade i socijalnu zaštitu.

**6.5. Projekat „Njega i pomoć za stara i iznemogla lica na području grada Tuzle”**

U periodu od novembra 2013. godine do decembra 2016. godine realizujući program Njege i pomoći u kući, Centar za njegu Crvenog križa/krsta grada Tuzla, uz podršku Švicarskog crvenog križa, je uspio ojačati organizacijske kapacitete, te izvršiti zapošljavanje 13 njegovatelja i jednu odgovornu medicinsku sestru koji su za ovaj period obilazili preko 200 osoba u njihovim domovima te im pružili njegu i pomoć u kući. Imajući u vidu potrebe zajednice, te pozitivne efekte iz ove faze realizacije projekta, Grad Tuzla, Švicarski crveni križ i Crveni križ/krst grada Tuzle potpisali su Sporazum o nastavku projekta Njega i pomoć u kući, kojim su definirane međusobne obaveze, kao i finansijsko učešće partnera u realizaciji projekta. Gradsko vijeće je podržalo ovaj projekat, te su u Budžetu Grada za 2018. godinu izdvojena sredstva u iznosu od 50.000,00 KM, dok je Švicarski crveni križ sufinansirao projekat sa 102.240,00, a učešće Crvenog križa/krsta grada Tuzle, koje se ogleda u participaciji članarine je oko 60.000,00 KM. Predviđeno je da ovaj projekat traje do 2020. godine, te je za naredni period predviđeno povećanje broja korisnika. Grad Tuzla u 2019. godini sufinansira projekat iznosom od 65.000 KM, trenutno ima oko 190 korisnika usluge, 17 zaposlenih njegovatelja i veliki broj volontera Crvenog križa grada Tuzle, koji svakodnevno pružaju usluge starim osobama. U prosjeku, mjesečno se obavi oko 2.000 kućnih posjeta.

Opšti cilj projekta je da se kroz usluge Centra za njegu Crvenog križa/krsta grada Tuzle poboljšaju uslovi starenja kao i opće zdravstveno stanje i blagostanje starijih osoba na području grada, sa intencijom zadržavanja u vlastitom domu, naročito da se unaprijedi pristup njezi i pomoći u kući za starije i hronično bolesne osobe i osobe sa onesposobljenjem na području grada Tuzle. Pored toga, cilj projekta je i povećanje vidljivosti Crvenog križa/krsta u zajednici, te upošljavanje određenog broja osoba, što je svakako pozitivan ishod projekta. Njegovatelji i ostali saradnici su stekli potrebno znanje i vještine za održavanje postignute kvalitete njege koja se pruža u domovima korisnika - pomažućih članova Crvenog križa. U ime Grada Tuzle, projektom koordinira Služba kulturu, sport, mlade i socijalnu zaštitu.

**6.6. Strategija za građane treće životne dobi „Age – friendly Tuzla“**

Kao rezultat pozitivnih iskustava u saradnji između Grada Tuzle i Švicarskog crvenog križa na realizaciji projekta Tuđa njega i pomoć, u julu 2019. godine, potpisan je Memorandum o razumijevanju i saradnji, koji za cilj ima razvijanje programskog pristupa djelovanjima i pomoći starijim građanima u društvenoj zajednici, te podrške u izradi Strategije za građane treće životne dobi „Age – friendly Tuzla“. Postojanje strategije za građane treće životne dobi važan je preduslov za apliciranje na međunarodne fondove, naročito imajući u vidu da je period 2020 – 2030. godine proglašenm dekadom zdravog starenja.

Potpisani memorandum je nastavak saradnje koja je počela 2017. godine, kada je Grad Tuzla ušao u finansiranje projekta “Njega i pomoć za stara i iznemogla lica na području grada Tuzle”.

Švicarski crveni križ će u procesu kreiranja javnih politika namijenjenih poboljšanju položaja osoba treće životne dobi pružiti tehničku pomoć i podršku, te pratiti djelovanje Grada Tuzle i partnerskih institucija na izradi dokumenta Strategije za osobe treće životne dobi, dodatno podržavajući Grad Tuzlu u dokumentiranju ispunjavanja uvjeta za podnošenje aplikacije prema Svjetskoj zdravstvenoj organizaciji, za sticanje statusa prvog age-friendly grada u Bosni i Hercegovini.

Grad Tuzla će putem Službe za kulturu, sport, mlade i socijalnu zaštitu osigurati tehničke uvjete i stručno praćenje rada tokom pripreme, sastanaka radne grupe, usaglašavanja konačnih verzija dokumenata, te razraditi plan monitoringa i praćenja provođenja Strategije za građane treće životne dobi na području grada Tuzle, za period 2020.-2026.

**6.7. Projekat “Moderan dječiji vrtić – Renoviranje dječijeg vrtića Poletarac u Tuzli”**

Grad Tuzla je prema Ministarstvu vanjskih poslova Bugarske kandidovao projekat “Moderan dječiji vrtić – Renoviranje dječijeg vrtića Poletarac u Tuzli”, koji će doprinijeti poboljšanju uslova za boravak, obrazovanje i igru djece korisnika vrtića “Poletarac” u Tuzli. Projekat je odobren u aprilu 2019. godine. Očekivano trajanje realizacije projekta je do kraja 2019. godine. Finansijska vrijednost projekta je 46.000,00 KM, od čega je osigurano učešće donatora ovog projekta, Ministarstva vanjskih poslova Republike Bugarske, u iznosu od 35.000,00 KM, a preostala sredstva su učešće Javne ustanove “Naše dijete”.

Projekat podrazumijeva rekonstrukciju prostorija vrtića “Poletarac” u Tuzli, koje djeluje u sastavu Javne ustanove “Naše dijete” u Tuzli. Rekonstrukcijom će biti obuhvaćena zamjena postojeće dotrajale stolarije sa ugradnjom energetski efikasnih prozora na dijelu objekta “Poletarac”, čime se očekuje ostvarenje ušteda u potrošnji energije za grijanje i hlađenje objekta, kao i rekonstrukcija podova u objektu sa ciljem povećanja sigurnosti boravka djece u vrtiću, te nabavka dijela namještaja za potrebe djece. Projekat će doprinijeti boljim uslovima boravka i provođenja redovnih i edukativnih aktivnosti sa djecom predškolskog i školskog uzrasta.

**6.8. Promovisanje dobrog upravljanja i osnaživanja romske zajednice na lokalnom nivou – “ROMACTED”**

Program „Romacted“ je zajednička inicijativa Vijeća Evrope i Evropske unije i za cilj ima promovisanje i uključivanje romske populacije, kao manjinske, u društveno-političke procese lokalne zajednice. Imajući u vidu da je jedan od preduslova stabilnosti, mira i članstva u Evropskoj uniji upravo uključivanje manjina u razvojne i ekonomske procese, evidentna je velika uključenost Evropske unije i Vijeća Evrope, kao glavnih partnera u implementaciji ovog programa.

Program „Romacted“ započeo je realizaciju u 10 opština u BiH i to u Bijeljini, Brčko distriktu BiH, Donjem Vakufu, Gradišci, Kaknju, Prnjavoru, Tuzli, Visokom, Vukosavlju i Travniku.

Ciljevi Romacted programa su izgradnja političke volje i održivih politika kroz angažovanje lokalnih vlasti u unapređenju demokratske javne uprave i podsticanju lokalnih romskih porodica u jačanju kapaciteta, da bi i Romi doprinijeli kreiranju, implementaciji i praćenju planova i projekata koji se odnose na njih.

Cilj programa je i osnaživanje romske zajednice, kako na individualnom nivou tako i na nivou kolektiva, te jačanje posvećenosti institucija, njihovih kapaciteta, znanja i vještina u radu na inkluziji, odnosno integrisanju Roma i primjeni koncepta dobre uprave.

Nakon što je Grad Tuzla uključen u program ROMACTED-a, početkom 2018. godine, imenovani su predstavnici Grada zaduženi za učešće u implementaciji Programa.

Tokom petog mjeseca 2018. godine, urađena je Matrica godišnjeg planiranja u kojoj su predviđene pripremne aktivnosti na uspostavljanju radnih i koordinacijskih grupa, analiza resursa, potreba, stanja i prioriteta. Predviđene aktivnosti su usklađene sa Lokalnim akcionim planom uz izradu kratkoročnih i dugoročnih inicijativa.

U narednom periodu redovno su se održavali sastanci sa ciljem uspostavljanja radnih i koordinacijskih grupa – Intersektoralne grupe. Pomenuta Intersektorska grupa obuhvatila je članove Udruženja Roma Euro Rom, Udruženja Romkinja „Bolja budućnost“, Udruženje „Đelem Đelem“, predstavnike JU Centar za socijalni rad, predstavnike JU OŠ Kreka, predstavnika Grada Tuzle, te predstavnika MZ Mosnik, i MZ Kiseljak.

U sklopu ROMACTED Programa 25. i 26.11.2018. godine organizovana je Radna konferencija pod nazivom „Principi programskog budžetiranja“ sa fokusom na lokalni akcioni plan za integraciju Roma i Romkinja.

Na finalnom dijelu Konferencije održan je Sastanak Savjetodavnog tijela ROMACTED programa, te predstavljanje napretka ROMACTED programa u BiH (opštine i gradovi, Ministarstvo za ljudska prava i izbjeglice), što je bila prilika da se kao pozitivan primjer predstavi i Grad Tuzla, te su pomenute sve aktivnosti i projekti koji se realizuju na području grada Tuzle.

U planovima aktivnosti za 2019. godinu, naglasak je stavljen na prijedloge edukacija za intersektoralnu grupu (pisanje projektnih prijedloga, realizacije projekta, budžetiranje, praćenje projektnog ciklusa, narativni i finansijski izvještaji), te su predstavljene mogućnosti apliciranja na javne pozive za male grantove, te javne pozive za veće grantove ROMACTED-a.

Na inicijativu grupe u gradu Tuzli, tokom 2019. godine su realizovane 2 male inicijative uz podršku ROMACTED programa, i to :

* nabavka autobuskih karata za tri romska učenika osnovne škole kojima se na ovaj način omogućio nastavak školovanja,
* nabavka higijenskog materijala za dvije osnovne škole u kojima je evidentan veći broj romske djece, kako bi se poboljšali higijenski uslovi za učenike ovih škola.

U pripremi je realizacija treće inicijative, ograđivanje mjesta koje se koristi kao divlja deponija u romskom naselju Mosnik -Mušinac, kako bi se spriječilo buduće odlaganje nelegalnog otpada.

Važno je napomenuti i inicijativu koja je došla ispred Intersektoralne grupe i uspješno je realizovana uz učešće Zavoda za javno zdravstvo, a odnosila se na povremeni angažman logopeda (škola Kiseljak) kako bi se romskoj djeci pružila podrška.

Iz Budžeta Grada Tuzle odobrena su sredstva za učešće u projektu izgradnje dijela putne infrastrukture u romskom naselju Mušinac, u realizaciji NVO EuroRom, a projekat je odobren po Javnom pozivu ROMACTED programa. Pomenuti projekat je u skladu sa Lokalnim akcionim planom za Rome i strateškim ciljevima Grada Tuzla, a isti je identifikovan kao prioritet tokom dosadašnjih sastanaka Intersektoralne grupe.

**6.9. "Promovisanje socijalne kohezije i raznolikosti u Bosni i Hercegovini - Dijalog za budućnost 2"**

Projekat "Promovisanje socijalne kohezije i raznolikosti u Bosni i Hercegovini - dijalog za budućnost 2" iniciran je od strane Predsjedništva Bosne i Hercegovine, a implementiraju ga tri agencije UN-a, UNICEF, UNESCO i UNDP. Ovo je 18-mjesečni zajednički projekt koji finansira Fond za izgradnju mira Ujedinjenih nacija u iznosu od 2 miliona američkih dolara. Prva faza projekta se provodila u periodu 2014-2016 i omogućila je različitim zajednicama u BiH da rade zajedno na zajedničkim izazovima te da putem dijaloga i implementacije različitih projekata sa uoče i riješe zajedničke izazove.

U drugoj fazi predviđeno je ostvarivanje bliže saradnje sa nekoliko gradova i općina širom zemlje. Nakon što je predložen kao potencijalni partner na osnovu ključnih kriterijuma opisanih u Projektnom dokumentu, Grad Tuzla izrazio je spremnost da učestvuje u ovom projektu i da preuzme određene obaveze: imenovanje koordinatora/ice za saradnju, podržavanje, u finansijskom i nematerijalnom smislu, održivosti lokalnih dijaloških platformi, promoviranje i podrška lokalnim inicijativama koje doprinose poboljšanju dijaloga u zajednici i kvalitetnijoj društvenoj koheziji.

Ovaj projekt se bavi inkluzivnošću lokalne uprave putem provođenja zajedničkih procjena zajedničkih problema i kreiranja lokalnih platformi za dijalog. Ujedinjene Nacije će finansijski podržavati ove platforme u cilju njihovog uvođenja u lokalne strukture njihove održivosti.

U okviru ovog projekta uspostavljen je i fond za dodjelu sredstava (grantova) za koji je objavljen javni poziv. Sredstva su usmjerena na organizacije civilnog društva. Namjera je podržati lokalne inicijative identifikovane putem zajedničkih procjena problema i zajedničkih prioriteta. Na području Tuzle realizuje se nekoliko projekata OCD koji se finansiraju iz sredstava ovog projekta, putem javnog poziva koji je objavljen od strane donatora.

**7. ZAKLJUČCI**

- U posljednje vrijeme je primjetna veća aktivnost međunarodnih subjekata prema jedinicama lokalne samouprave, što upućuje na jačanje uloge jedinica lokalne samouprave, kao nosioca svih procesa u zajednici bitnih za bolji život građana. Grad Tuzla, Gradonačelnik i Gradsko vijeće su odavno prepoznali važnost ostvarivanja saradnje sa inostranim subjektima i podržavaju sve aktivnosti koje se odvijaju u ovoj oblasti. U narednom periodu je neophodno još intenzivnije nastaviti razvijati saradnju sa prijateljskim gradovima, te ostvarivati saradnju sa drugim jedinicama lokalne samouprave, u cilju jačanja imidža Tuzle, njenog predstavljanja kao otvorenog, multikulturalnog grada i grada održivog razvoja.

- Grad Tuzla je usvojio Dugoročnu strategiju razvoja do 2026. godine, te Strategiju za mlade do 2026. godine, u toku je izrada Strategije za stare, a usvojeno je i nekoliko sektorskih akcionih planova. Donošenje pojedinih sektorskih strateških dokumenata je veoma često ključno za započinjanje procesa izrade projekata i popunjavanje aplikacija, iz razloga što su nastaju u međusobnoj saradnji Grada i svih zainteresovanih aktera na planu definisanja i zadovoljavanja potreba lokalne zajednice i predstavljaju neizostavno polazište za osmišljavanje projekata kojima bi se riješilo određeno pitanje u lokalnoj zajednici. Stoga je poželjno u narednom periodu izraditi i usvojiti sektorske strategije za sve ključne oblasti razvoja, kako bi se definisalo koji su pravci prioritetni za apliciranje na međunarodne fondove, te ujedno prezentiralo da se radi o stvarnim potrebama lokalne zajednice.

- Prioritete u narednom periodu treba staviti na projekte koji će uticati na zadržavanje mladih, bilo da se radi o projektima sa ciljem otvaranja novih radnih mjesta i zadržavanja postojećih, ili o projektima koji za cilj imaju bolji i kvalitetniji život, kako bi se poboljšao status mladih osoba i mladih porodica i tako smanjio odlazak mladih.

- Istovremeno, neophodno je iznalaziti mogućnosti za finansiranje/sufinansiranje projekata namijenjenih poboljšanju statusa starijih osoba. Donošenjem Strategije za stare će se stvoriti pretpostavke za lakše definiranje prioriteta u ovoj oblasti, a samim time i pripremu projekata.

- U okviru projekta Dijaspora za razvoj su već uspostavljene određene aktivnosti na unapređenju saradnje sa dijasporom. Ove aktivnosti treba usmjeriti ne samo na privlačenje investicija od strane građana iz tzv. dijaspore, nego i osmisliti načine stalne komunikacije sa ciljem zadovoljavanja svih potreba vezanih za lokalnu samoupravu i lokalne organizacije, kako se ne bi prekidale veze ovih građana sa Tuzlom i Bosnom i Hercegovinom.

- Stručnost, profesionalnost, efikasnost i kompetentnost lokalne uprave su važni faktori u uspostavljanju i razvijanju međunarodne saradnje, a pogotovu u realizaciji projekata, bilo da se radi o projektima EU fondova ili programima koji se finansiraju iz sredstava međunarodnih organizacija ili drugih fondova.

Zahvaljujući uspostavljenoj organizaciji poslova, u okviru gradske administracije se tokom dugogodišnjeg iskustva u realizaciji projekata i programa međunarodne saradnje oformio tim, kojeg čine službenici iz različitih službi, koji je sposoban i kompetentan da priprema i upravlja projektima finansiranim iz fondova EU, međunarodnih i drugih fondova. Preporučuje se da se u narednom periodu iznađu mogućnosti da se širi broj službenika osposobljenih za upravljanje projektnim ciklusom, kao i da se stečena znanja i kompetencije prenesu i na slične timove u javnim preduzećima i ustanovama (gdje je to potrebno i moguće).

 Rukovodilac Stručne službe za poslove gradonačelnika

 \_\_\_\_\_\_\_\_\_\_\_\_\_\_\_\_\_\_

 Svjetlana Kakeš